CELEX: 32010D0642
Language: ro
Date: 2010-10-25 00:00:00
Title: 2010/642/UE: Decizia Comisiei din 25 octombrie 2010 privind autorizarea unei metode de clasificare a carcaselor de porc în Grecia [notificată cu numărul C(2010) 7230]

26.10.2010   
            
            
               RO
            
            
               Jurnalul Oficial al Uniunii Europene
            
            
               L 280/60
            
         DECIZIA COMISIEI
   din 25 octombrie 2010
   privind autorizarea unei metode de clasificare a carcaselor de porc în Grecia
   [notificată cu numărul C(2010) 7230]
   (Numai textul în limba greacă este autentic)
   (2010/642/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolul 43 litera (m), coroborat cu articolul 4,
   întrucât:
   
               (1)
            
            
               Punctul B.IV subpunctul 1 din anexa V la Regulamentul (CE) nr. 1234/2007 prevede că, pentru clasificarea carcaselor de porc, conținutul de carne macră trebuie să fie estimat cu ajutorul unor metode de clasificare autorizate de Comisie, care pot fi numai metode de estimare confirmate statistic bazate pe măsurarea fizică a uneia sau a mai multor părți anatomice ale carcasei de porc. Autorizarea metodelor de clasificare este condiționată de încadrarea într-o toleranță maximă de eroare statistică de estimare. Această toleranță este definită la articolul 23 alineatul (3) din Regulamentul (CE) nr. 1249/2008 al Comisiei din 10 decembrie 2008 de stabilire a normelor de aplicare a grilelor comunitare de clasificare a carcaselor de bovine, porcine și ovine și privind raportarea prețurilor acestora (2).
            
         
               (2)
            
            
               Grecia a solicitat Comisiei autorizarea unei metode pentru clasificarea carcaselor de porc jupuite. Acest stat membru a prezentat o descriere detaliată a modului uniform de jupuire a carcaselor în prima parte a protocolului prevăzut la articolul 23 alineatul (4) din Regulamentul (CE) nr. 1249/2008, iar rezultatele testelor sale de disecție în partea a doua a protocolului respectiv. Ambele protocoale au fost prezentate celorlalte state membre în cadrul Comitetului de gestionare a organizării comune a pieței pentru produse agricole, în 2008, 2009 și 2010.
            
         
               (3)
            
            
               Din examinarea acestei cereri a reieșit că sunt îndeplinite condițiile de autorizare a acestei metode de clasificare. Prin urmare, această metodă de clasificare ar trebui să fie autorizată în Grecia.
            
         
               (4)
            
            
               În conformitate cu al doilea paragraf de la punctul B.III din anexa V la Regulamentul (CE) nr. 1234/2007, statele membre pot fi autorizate să furnizeze o prezentare a carcaselor de porc diferită de prezentarea standard definită la primul paragraf de la punctul respectiv, printre altele, în situația în care practica comercială normală de pe teritoriul lor este diferită de prezentarea standard respectivă.
            
         
               (5)
            
            
               Grecia a specificat Comisiei că, în anumite abatoare din Grecia, practica comercială solicită, de asemenea, eliminarea pielii de pe carcasele de porci, în plus față de eliminarea limbii, părului, copitelor, organelor genitale, osânzei, rinichilor și diafragmei, astfel cum se solicită în primul paragraf. Prin urmare, această prezentare care este diferită de prezentarea standard ar trebui să fie autorizată în Grecia.
            
         
               (6)
            
            
               Nicio modificare a aparatului sau a metodei de clasificare nu poate fi autorizată decât printr-o nouă decizie a Comisiei, adoptată pe baza experienței acumulate. Din acest motiv, prezenta autorizare poate fi retrasă.
            
         
               (7)
            
            
               Măsurile prevăzute de prezenta decizie sunt conforme cu avizul Comitetului de gestionare a organizării comune a piețelor agricole,
            
         ADOPTĂ PREZENTA DECIZIE:
   Articolul 1
   În conformitate cu punctul B.IV subpunctul 1 din anexa V la Regulamentul (CE) nr. 1234/2007, în Grecia este autorizată utilizarea următoarei metode de clasificare a carcaselor de porc jupuite: aparatul numit „Hennessy Grading Probe (HGP 4)” și metoda de estimare aferentă, ale căror detalii sunt prezentate în anexă.
   Articolul 2
   Fără a aduce atingere prezentării standard descrise la primul paragraf de la punctul B.III din anexa V la Regulamentul (CE) nr. 1234/2007, carcasele de porc din Grecia pot fi jupuite într-un mod uniform înainte de a fi cântărite și clasificate. Pentru a stabili cursurile pentru carcasele de porc pe o bază comparabilă, greutatea înregistrată a carcasei la cald se ajustează după următoarea formulă:
   greutatea carcasei la cald = 1,05232 × greutatea carcasei jupuite
   Articolul 3
   Nu se autorizează nicio modificare adusă aparatului sau metodei de estimare.
   Articolul 4
   Prezenta decizie se adresează Republicii Elene.
   
      Adoptată la Bruxelles, 25 octombrie 2010.
      
         
            Pentru Comisie
         
         Dacian CIOLOŞ
         
            Membru al Comisiei
         
      
   
   
      (1)  JO L 299, 16.11.2007, p. 1.
   
      (2)  JO L 337, 16.12.2008, p. 3.
   
      ANEXĂ
      
         METODĂ DE CLASIFICARE A CARCASELOR DE PORC ÎN GRECIA
      
      
                  1.
               
               
                  Clasificarea carcaselor de porc jupuite se realizează cu ajutorul aparatului numit „Hennessy Grading Probe (HGP 4)”.
               
            
                  2.
               
               
                  Aparatul este echipat cu o sondă cu diametrul de 5,95 mm (și 6,3 mm la nivelul lamei situate la vârf) care conține o fotodiodă (LED Siemens de tip LYU 260-EO) și un fotodetector de tip Silonex SLCD-61N1, având o distanță de operare cuprinsă între 0 și 120 mm. Rezultatele măsurătorilor sunt convertite în conținut estimat de carne macră cu ajutorul HGP 4 sau cu ajutorul unui computer conectat la acesta.
               
            
                  3.
               
               
                  Conținutul de carne macră al carcasei se calculează după următoarea formulă:
                  Ŷ = 62,400 – 0,495Χ1 – 0,559Χ2 + 0,129Χ3
                  
                  unde:
                  
                              Ŷ
                           
                           
                              =
                           
                           
                              procentul estimat de carne macră în carcasă,
                           
                        
                              Χ1
                              
                           
                           
                              =
                           
                           
                              grosimea slăninii dorsale (fără șoric) în milimetri, măsurată la distanță de 8 cm de linia mediană a carcasei, la nivelul ultimei coaste,
                           
                        
                              Χ2
                              
                           
                           
                              =
                           
                           
                              grosimea slăninii dorsale (fără șoric) în milimetri, măsurată la distanță de 6 cm de linia mediană a carcasei, între a treia și a patra ultime coaste,
                           
                        
                              Χ3
                              
                           
                           
                              =
                           
                           
                              grosimea mușchiului dorsal în milimetri, măsurată în același timp și în același loc ca X2.
                           
                        Această formulă este valabilă pentru carcasele cu o greutate cuprinsă între 60 și 120 de kilograme.